**Zmluva o dielo**

**„Dostavba a obnova budovy „A“ Hurbanova ul. č.15, Žilina“**

 v zmysle ustanovenia § 536 a nasl. zákona č. 513/1991 Zb. Obchodného zákonníka v platnom znení (ďalej ako „Zmluva“) medzi zmluvnými stranami:

Objednávateľ:

**Centrum vedecko-technických informácií SR**

Sídlo: Lamačská cesta 8/A, 81104 Bratislava

Zastúpený: prof. PharmDr. Ján KYSELOVIČ, CSc., generálny riaditeľ

IČO: 00 151 882

DIČ: 2020798395

IČ DPH: SK 2020798395

Bankové spojenie: Štátna pokladnica

IBAN :

Právna forma: Príspevková organizácia zriadená Ministerstvom školstva, vedy, výskumu a športu Slovenskej republiky

(ďalej ako „CVTI SR“ alebo „Objednávateľ“)

Zhotoviteľ:

obchodné meno:

Sídlo:

Zastúpený:

IČO:

DIČ:

IČ DPH:

zapísaný v registri:

bankové spojenie:

právna forma:

(ďalej ako „Zhotoviteľ“)

(spolu ako „Zmluvné strany“, každý samostatne ako „Zmluvná strana“)

**Článok I**

**Úvodné ustanovenia**

1. Centrum vedecko-technických informácií SR je štátnou príspevkovou organizáciou napojenou na štátny rozpočet, ktorá je verejným obstarávateľom v zmysle ustanovenia § 7 ods. 1 písm. d) zákona č. 343/2015 Z. z o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“).
2. Túto zmluvu uzatvárajú zmluvné strany ako výsledok realizácie verejného obstarávania v súlade so zákonom o verejnom obstarávaní.
3. Táto Zmluva sa uzatvára za účelom implementácie projektu Podpora národného systému pre popularizáciu výskumu a vývoja - PopVaT II (ďalej len „projekt“) kód projektu v ITMS2014+: 313011T136 realizovaného v rámci  Operačného programu Integrovaná infraštruktúra. V rámci tohto projektu bola medzi Žilinskou univerzitou v Žiline (UNIZA) a CVTI SR uzavretá zmluva o spolupráci č. 71/CVTISR/2019 primárne zameraná na prípravu a vybudovanie centra vedy ale aj ďalších súvisiacich výskumných, vývojových a inovačných úloh v oblastiach uvedených v tejto zmluve (ďalej len „zmluva o spolupráci“). Na dosiahnutie tohto účelu bola medzi UNIZA a CVTI SR uzavretá zmluva o výpožičke č. 160/CVTISR/2021, na základe ktorej je CVTI SR oprávnené zrealizovať na predmete výpožičky stavebné práce. Za účelom zrealizovania stavebných prác na predmete výpožičky sa uzatvára táto Zmluva. Úlohou realizácie projektu je vytvorenie nových priestorov pre potreby UNIZA, ktoré budú slúžiť na propagáciu vedy, vzdelávania a usporadúvanie kongresových a kultúrnospoločenských podujatí.
4. Zmluvné strany vyhlasujú, že údaje uvedené v záhlaví tejto Zmluvy sú pravdivé a aktuálne a zaväzujú sa bez meškania oznámiť druhej Zmluvnej strane každú zmenu, ktorá by mohla mať vplyv na plnenie zmluvných záväzkov. Sú si vedomé, že pri neoznámení takejto skutočnosti budú znášať následky, ktoré môžu druhej Zmluvnej strane z neznalosti týchto údajov vzniknúť.
5. V prípade rozporu medzi ustanoveniami samotného textu tejto Zmluvy a jej prílohami je rozhodujúce, čo je uvedené v jednotlivých ustanoveniach samotného textu tejto Zmluvy.
6. Každý odkaz na túto Zmluvu znamená odkaz na samotný text tejto Zmluvy ako aj všetky jej prílohy v aktuálnom znení, pokiaľ nie je vyslovene uvedené inak.
7. Pokiaľ nie je výslovne uvedené inak, pojmy uvedené s veľkým začiatočným písmenom majú význam, ktorý je im priradený v Zmluve.
8. Slová uvedené v jednotnom čísle zahŕňajú aj množné číslo a naopak, slová uvedené v jednom rode zahŕňajú aj iný rod a slová uvedené iba ako osoby zahŕňajú aj firmy a spoločnosti a naopak.
9. Nadpisy v tejto Zmluve slúžia len prehľadnosti a pri výklade zmluvných ustanovení sa neberú do úvahy. Rovnako ich nemožno považovať ani za definície, zmeny či objasnenia zmluvných ustanovení.

**Článok II**

**Výklad pojmov**

1. **Cena** - Zmluvná cena, ktorú je Objednávateľ povinný zaplatiť Zhotoviteľovi za vykonanie Diela, ktoré je predmetom Zmluvy.
2. **Projekt**- Projekt „Podpora národného systému pre popularizáciu výskumu a vývoja“.
3. **CRZ** - Centrálny register zmlúv podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, prevádzkovaný Úradom vlády Slovenskej republiky.
4. **Zhotoviteľ** - na účely tejto Zmluvy označenie zmluvnej strany Zmluvy, ktorá sa Zmluvou zaväzuje druhej Zmluvnej strane (Objednávateľovi) zhotoviť dielo za dohodnutú zmluvnú Cenu.
5. **Objednávateľ** - označenie Zmluvnej strany Zmluvy, ktorá sa Zmluvou zaväzuje od druhej Zmluvnej strany prevziať riadne a včas zhotovené Dielo a zaplatiť za Dielo dohodnutú zmluvnú Cenu.
6. **Dielo** – predmet Zmluvy charakterizovaný príslušnou Špecifikáciou v Zmluve.
7. **Stavenisko** - priestor, ktorý je počas uskutočňovania stavby určený na vykonávanie stavebných prác na stavbe, na uskladňovanie stavebných výrobkov a dopravných a iných zariadení potrebných na uskutočňovanie stavby a na umiestnenie zariadenia staveniska; zahŕňa stavebný pozemok, prípadne v určenom rozsahu aj iné pozemky alebo ich časti.
8. **Stavebný denník** - dokument, ktorý je súčasťou dokumentácie uloženej na Stavenisku; zaznamenávajú sa v ňom všetky podstatné udalosti, ktoré sa stali na Stavenisku. Do stavebného denníka sa zapisujú všetky dôležité údaje o stavebných prácach, o vykonávaní štátneho stavebného dohľadu, štátneho dozoru, dozoru projektanta nad vykonávaním stavby a autorského dozoru a o iných činnostiach ovplyvňujúcich stavebné práce a priebeh výstavby.
9. **Subdodávateľ** - hospodársky subjekt, ktorý uzavrie alebo uzavrel s úspešným uchádzačom (Zhotoviteľom) písomnú odplatnú zmluvu na plnenie určitej časti zákazky.
10. **Špecifikácia** - súbor vlastností Diela definovaných v prílohách tejto Zmluvy, najmä v Prílohe č. 1 (Opis predmetu zákazky), Prílohe č. 2 (Projektová dokumentácia), Prílohe č. 3, Prílohe č. 4 a Prílohe č. 5.
11. **Verejné obstarávanie** - pravidlá a postupy podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), ktorými sa zadávajú zákazky, koncesie a súťaže návrhov.

**Článok III**

**Predmet Zmluvy**

1. Zhotoviteľ sa zaväzuje zhotoviť pre objednávateľa na svoje náklady a na svoje nebezpečenstvo dielo podľa podmienok dohodnutých v tejto Zmluve a riadne a včas zhotovené dielo odovzdať Objednávateľovi.
2. Predmetom zmluvy je realizácia stavby: „**Dostavba a obnova budovy „A“ Hurbanova ul. č.15, Žilina**“ v súlade s právnymi predpismi a technickými normami vzťahujúcimi sa na daný druh diela a s podmienkami dohodnutými v tejto Zmluve a jej prípadných dodatkoch. Jedná sa o samostatný objekt, ktorý je zapísaný v Ústrednom zozname pamiatkového fondu SR pod číslom 1438/1. Predmet zmluvy je definovaný nasledovnými prílohami:
	1. Opis predmetu zákazky (Príloha č. 1)
	2. Projektová dokumentácia, ktorej súčasťou je Projekt pamiatkovej obnovy:

Projektová dokumentácia: Dokumentácia pre realizáciu stavby

Názov stavby: Rekonštrukcia BUDOVY A-ČKO, HURBANOVA ULICA, ŽILINA

Miesto stavby: Budova A-ČKO,

 Hurbanova ulica, Žilina

Autori projektu: Ing. arch. Ivan Jarina

Zodpovedný projektant: Ing. arch. Martin Kubovský (Príloha č. 2)

* 1. Výkaz výmer spolu s návrhom na plnenie kritérií (Príloha č. 3),
	2. Produktové listy použitých materiálov, prípadne Zhotoviteľom navrhovaných ekvivalentov (Príloha č. 4)
	3. Časový harmonogram stavebných prác (Príloha č. 5),
	4. Stavebné povolenie, Zmena stavebníka, Predĺženie stavebného povolenia (Príloha č. 6).

(ďalej len „**Dielo**“ alebo „**Plnenie**“ alebo „**Predmet zmluvy**“).

Objednávateľ sa zaväzuje Dielo prevziať a zaplatiť zaň dohodnutú cenu podľa platobných podmienok dohodnutých v tejto Zmluve.

**Článok IV**

**Rozsah predmetu stavby**

1. Dielo musí byť vyhotovené minimálne v kvalite podľa špecifikácií zadaných Objednávateľom v súťažných podkladoch v rámci procesu verejného obstarávania, v dôsledku ktorého vznikla táto zmluva. Nie je možné akceptovať variantné riešenia.
2. Zhotoviteľ potvrdzuje, že sa v plnom rozsahu oboznámil s rozsahom a povahou Diela, ktoré má vykonať, že sú mu známe všetky technické, kvalitatívne a iné podmienky nevyhnutné k realizácii Diela (vrátane prípojných miest) a že disponuje takými kapacitami a odbornými znalosťami, ktoré sú na realizáciu Diela nevyhnutné. V cene Diela sú zahrnuté všetky náklady potrebné na zrealizovanie Predmetu zmluvy, pričom cena zahŕňa všetky podmienky staveniska a všetky situácie i tie, ktoré skúsený Zhotoviteľ má odôvodnene predvídať pri vynaložení náležitej odbornej starostlivosti.
3. Zhotoviteľ je povinný najneskôr v čase uzavretia Zmluvy mať platne uzatvorenú poistnú zmluvu na poistenie zodpovednosti za škodu, ktorá by mohla vzniknúť v súvislosti s vyhotovením Diela, s minimálnym plnením vo výške konečnej zmluvnej ceny bez DPH, o čom predloží Objednávateľovi pri podpise tejto Zmluvy dôkaz, ktorý tvorí Prílohu č. 10 tejto Zmluvy. Zhotoviteľ je povinný mať poistenie zodpovednosti za škodu podľa prvej vety platné počas celej doby platnosti tejto Zmluvy. Porušenie povinnosti podľa tohto bodu je podstatným porušením Zmluvy a oprávňuje Objednávateľa od Zmluvy odstúpiť.
4. Všetky materiály a výrobky uvedené v Projektovej dokumentácii sú špecifikované vzhľadom na požadované platné všeobecne záväzné predpisy.
5. V prípade, ak sa technické požiadavky odvolávajú na konkrétneho výrobcu, výrobný postup, značku, patent, typ, krajinu, oblasť alebo miesto pôvodu alebo výroby, Objednávateľ pripúšťa použiť ekvivalentný výrobok alebo materiál (ďalej len „ekvivalent“), ak tento ekvivalent má rovnaké alebo lepšie technické a úžitkové parametre, a tento ekvivalent je uvedený v prílohe č. 4 tejto Zmluvy“, v ktorej sú uvedené názvy pôvodných položiek, a ich ekvivalenty, čísla nových položiek, obchodný názov, typové označenie a technické parametre ekvivalentu.
6. Všetky povrchové úpravy, farebné odtiene a štruktúry použitých materiálov musia byť pred realizáciou odsúhlasené Objednávateľom. Zhotoviteľ stavby sa bude riadiť údajmi uvedenými v textovej a výkresovej časti projektovej dokumentácie.
7. Zhotoviteľ stavby berie na vedomie, že zodpovedný projektant Projektovej dokumentácie má právo vykonávať autorský dohľad, t. j. dozor nad zhotovením stavby a jej súladu s Projektovou dokumentáciou.
8. Zhotoviteľ stavby, ako aj všetci subdodávatelia, je oprávnený použiť Projektovú dokumentáciu iba na účely realizácie (zhotovenia) stavby.
9. Všetky zmeny v Projektovej dokumentácii a v realizácii projektu môžu byť vykonané len na základe písomného súhlasu Krajského pamiatkového úradu Žilina a zodpovedného projektanta.
10. Dielo musí byť zhotovené v zmysle zákona č. 49/2002 Z. z. o ochrane pamiatkového fondu (ďalej „Pamiatkový zákon“) v súlade so záväznými stanoviskami a rozhodnutiami Krajského pamiatkového úradu (ďalej len „KPÚ“) a podľa pokynov štátneho pamiatkového dohľadu.
11. Z dôvodu možných archeologických nálezov bude Zhotoviteľ vopred informovať o výkopových prácach a všetkých prácach pod úrovňou terénu Objednávateľa. Objednávateľ zabezpečí archeologický výskum v zmysle ustanovení § 35 a § 36 Pamiatkového zákona. V prípade akýchkoľvek nálezov, vykazujúcich znaky archeologických nálezov, musia byť práce na danom úseku okamžite pozastavené a nálezy bezodkladne ohlásené KPÚ. Nálezy podľa predchádzajúcej vety je povinný KPÚ ohlásiť Zhotoviteľ, najneskôr nasledujúci pracovný deň po ich objavení.

**Článok V**

**Práva a povinnosti zmluvných strán**

1. Zhotoviteľ sa zaväzuje zhotoviť Dielo vo vlastnom mene, na vlastnú zodpovednosť, na vlastné náklady, vlastnými prostriedkami a v požadovanej odbornej kvalite, pričom je povinný dodržiavať platné technické normy a všeobecne záväzné právne predpisy vzťahujúce sa na Predmet zmluvy. Dohodnuté dielo bude vykonávať kvalifikovanými pracovníkmi v príslušnom odbore. Zhotoviteľ je oprávnený poveriť vykonaním Diela alebo jeho časti inú osobu (subdodávateľa).
2. Objednávateľ odovzdá Zhotoviteľovi Projektovú dokumentáciu pri podpise Zmluvy, a to v tlačenej verzii v jednom vyhotovení a v elektronickej verzii. Podpisom Zmluvy Zhotoviteľ prehlasuje, že Projektovú dokumentáciu prevzal pri podpise Zmluvy.
3. Zhotoviteľ je povinný vypracovať projekt organizácie výstavby bezodkladne po podpise Zmluvy, najneskôr však do dňa začatia stavebných prác.
4. Objednávateľ odovzdá stavenisko Zhotoviteľovi a sprístupní mu všetky prípojné body do 3 (troch) dní odo dňa účinnosti tejto Zmluvy. Zhotoviteľ je povinný stavenisko prebrať a začať so zhotovovaním Diela do 2 (dvoch) dní odo dňa prevzatia staveniska. Stavenisko bude odovzdané a prebraté na základe protokolu o odovzdaní a prevzatí staveniska, ktorého vzor tvorí prílohu č. 7 tejto Zmluvy.
5. Zhotoviteľ si v spolupráci s Objednávateľom zabezpečí možnosti napojenia na odber elektrickej energie a vody a do stavebného denníka zapíše počiatočné a konečné merania. Podmienky odberu vody a elektrickej energie budú dohodnuté v protokole o odovzdaní a prevzatí staveniska.
6. Zhotoviteľ je povinný zabezpečiť priestory na zariadenie staveniska a prevádzkové, sociálne a výrobné zariadenia staveniska na vlastné náklady.
7. Zhotoviteľ je povinný zabezpečiť, aby na stavenisku po celý čas výstavby bola k dispozícii Projektová dokumentácia stavby overená stavebným úradom, potrebná na uskutočňovanie stavby a na výkon štátneho stavebného dohľadu a projekt organizácie výstavby.
8. Zhotoviteľ počas vykonávania Diela je povinný na stavenisku a v jeho okolí zachovávať poriadok a čistotu a bude na svoje náklady a nebezpečenstvo priebežne odpratávať a odvážať zo staveniska všetok stavebný odpad a suť, vzniknutý jeho činnosťou a bude ho likvidovať a ukladať len na miestach k tomu určených v zmysle zákona 79/2015Z. z. o odpadoch v znení doplňujúcich neskorších predpisov.
9. Zhotoviteľ je povinný pri likvidácii odpadu spĺňať požiadavky noriem na systém environmentálneho manažérstva v zmysle § 36 ZVO.
10. Doklady o odvoze a likvidácií stavebného odpadu odovzdá Objednávateľovi pri preberacom konaní.
11. Finančný obnos z demontovaných materiálov a výrobkov, ktoré sa odovzdávajú zberným surovinám, bude odovzdaný Objednávateľovi.
12. V prípade, ak v dôsledku porušenia povinností Zhotoviteľa pri nakladaní s odpadmi bude zo strany orgánov štátnej správy odpadového hospodárstva Objednávateľovi uložená sankcia, je Zhotoviteľ povinný túto Objednávateľovi nahradiť najneskôr do 7 (siedmich) pracovných dní odo dňa doručenia písomnej výzvy Objednávateľa na úhradu loženej sankcie. Objednávateľ je tiež oprávnený jednostranným právnym úkonom pohľadávku podľa tohto bodu vzniknutú voči Zhotoviteľovi započítať.
13. Zhotoviteľ je povinný stavenisko strážiť alebo inak zabezpečiť proti krádežiam a vandalizmu, a to na vlastné náklady.
14. Stavebný materiál a zariadenia potrebné na zhotovenie Diela zabezpečuje Zhotoviteľ. Kúpna cena týchto vecí je súčasťou dohodnutej ceny. Zhotoviteľ zostáva vlastníkom týchto vecí až do doby ich pevného zabudovania do stavby a zaplatenia ceny Diela.
15. Pracovníci Objednávateľa sú oprávnení vstupovať na stavenisko len pokiaľ sú poverení funkciou stavebného dozoru alebo inou kontrolnou a dozornou činnosťou a preukážu sa príslušným oprávnením, resp. sú uvedení v tejto Zmluve.
16. Zhotoviteľ sa zaväzuje vykonávať Plnenie prostredníctvom osôb určených na plnenie zmluvy alebo riadiacich zamestnancov, ktorými preukazoval splnenie podmienok účasti vo verejnom obstarávaní a ktoré sú uvedené v čl. VI tejto Zmluvy. V prípade zmeny fyzickej osoby uvedenej v čl. VI tejto Zmluvy musí nahrádzajúca fyzická osoba spĺňať všetky požiadavky na odbornú a kvalifikačnú úroveň príslušnej osoby určenej na plnenie Zmluvy alebo riadiaceho zamestnanca, ktoré boli stanovené v rámci podmienok účasti vo verejnom obstarávaní, čo musí Zhotoviteľ Objednávateľovi pred nahradením danej osoby preukázať príslušnými dokladmi.
17. Zhotoviteľ je povinný preukázateľne poučiť všetkých pracovníkov pracujúcich na stavbe o pravidlách bezpečnosti a ochrany zdravia pri práci. Zhotoviteľ v plnej miere zodpovedá za bezpečnosť a ochranu zdravia všetkých osôb v mieste staveniska, dodržiavanie všetkých všeobecno-záväzných právnych predpisov týkajúcich sa bezpečnostných a zdravotných požiadaviek na stavenisko (najmä Nariadenie Vlády SR č. 396/2006 Z. z. o minimálnych bezpečnostných a zdravotných požiadavkách na stavenisko) a zabezpečí ich vybavenie ochrannými pomôckami. V prípade ich nedodržiavania sa Zhotoviteľ zaväzuje uhradiť na žiadosť Objednávateľa zmluvnú pokutu vo výške 1 500,- EUR za každé jednotlivé preukázané porušenie. Všetci pracovníci Zhotoviteľa ako aj ich subdodávatelia budú riadne označení príslušnosťou ku svojmu zamestnávateľovi a budú nosiť reflexné vesty, pevnú obuv a ochrannú prilbu v prípadoch, kedy to ukladá zákon. Ďalej sa Zhotoviteľ zaväzuje dodržiavať hygienické predpisy. Zhotoviteľ sa zaväzuje prijať primerané opatrenia, aby svojou činnosťou nenarušil bezpečnosť osôb nachádzajúcich sa v priestoroch, kde sa dielo vykonáva, ako i iných osôb pohybujúcich sa mimo staveniska, vrátane riadneho označenia vstupov na stavenisko a umiestnenia označení prebiehajúcich stavebných prác. Zhotoviteľ je povinný na základe zák. č. 314/2001 Z. z. o ochrane pred požiarmi v platnom znení zabezpečiť požiarnu asistenčnú hliadku na požiarne nebezpečných prácach, a to v rozsahu určenom touto právnou normou.
18. Nebezpečenstvo škody na jednotlivých častiach Diela, ako aj na veciach a materiáloch potrebných na zhotovenie Diela, znáša Zhotoviteľ až do okamihu protokolárneho prevzatia diela Objednávateľom.
19. Zhotoviteľ zodpovedá za to, že na Diele budú použité materiály, výrobky a technológie schválené pre územie Slovenskej republiky a s povoleným dovozom, prípadne s certifikáciou pre EÚ a v súlade so zákonom č. 133/2013 Z. z. o stavebných výrobkoch a o zmene a doplnení niektorých zákonov.
20. Prípadné zmeny projektu je nutné pred ich realizáciou prekonzultovať so zodpovedným projektantom, ich realizácia je možná len na základe ich písomného súhlasu a tiež písomného súhlasu Objednávateľa. Porušenie tejto povinnosti bude považované za podstatné porušenie Zmluvy, v dôsledku ktorého je Objednávateľ oprávnený od zmluvy odstúpiť a Zhotoviteľ je povinný na základe žiadosti Objednávateľa zaplatiť zmluvnú pokutu vo výške 10 % z ceny Diela s DPH. Zhotoviteľ zodpovedá voči autorovi Projektovej dokumentácie za prípadné porušenie autorskoprávnej ochrany v celom rozsahu.
21. V prípade nejasností je bezpodmienečne nutné kontaktovať projektanta príslušnej časti, prípadné nejasnosti v projekte je nutné bezodkladne oznámiť zodpovednému projektantovi príslušnej časti a Objednávateľovi.
22. Zhotoviteľ je povinný zabezpečiť, aby projektované rozmery stavebných výrobkov a konštrukcií boli pred ich zadaním do výroby overené premeraním priamo na stavbe.
23. Zhotoviteľ je povinný priebežne vyhotovovať preukaznú fotodokumentáciu realizácie Diela sám a na vlastné náklady. Fotodokumentácia spolu so súpisom vykonaných prác a kópiu stavebného denníka je súčasťou faktúry v súlade s čl. X tejto Zmluvy.
24. Zhotoviteľ na žiadosť Objednávateľa zabezpečí výrobu a osadenie informačnej tabule na stavenisku v súlade s podmienkami operačného programu Integrovaná infraštruktúra, na základe ktorého bude financované zhotovenie Diela podľa tejto Zmluvy. Po ukončení rekonštrukčných prác zabezpečí Zhotoviteľ ďalšiu výrobu a osadenie informačnej tabule v súlade s podmienkami operačného programu podľa prvej vety, prípadne v súlade s podmienkami oznámenými mu Objednávateľom. Potrebné informácie na výrobu informačnej tabule na stavenisku a informačnej tabule po ukončení rekonštrukčných prác dodá Zhotoviteľovi Objednávateľ pri odovzdaní staveniska. Zhotoviteľ je povinný informačnú tabuľu na stavenisku zhotoviť a osadiť najneskôr v deň začatia stavebných prác. Informačnú tabuľu po ukončení rekonštrukčných prác je Zhotoviteľ povinný zhotoviť a osadiť najneskôr v deň odovzdania Diela Objednávateľovi.
25. Zhotoviteľ berie na vedomie, že ak k pozemku okolo stavby nemá Objednávateľ užívacie právo, je povinnosťou Zhotoviteľa zabezpečiť si užívacie právo k predmetnému pozemku v rozsahu nevyhnutnom na plnenie predmetu tejto Zmluvy. Prípadné náklady súvisiace s plnením tejto povinnosti znáša v celom rozsahu Zhotoviteľ.

**Článok VI**

**Stavbyvedúci, Stavebný dozor, Autorský dohľad, Dohľad reštaurátora a kontrolné dni**

1. Zhotoviteľ je povinný poveriť funkciou stavbyvedúceho minimálne dve osoby. Zhotoviteľ je povinný zabezpečiť prítomnosť stavbyvedúceho na stavbe počas realizácie stavby, a to každý deň, počas ktorého sa vykonávajú stavebné práce. V prípade nedodržania tejto povinnosti je Objednávateľ oprávnený požadovať od Zhotoviteľa zmluvnú pokutu vo výške 500,- EUR za každý deň zistenia porušenia tejto povinnosti. Podkladom na preukázanie porušenia tejto povinnosti je zápis stavebného dozoru v stavebnom denníku, prípadne inej oprávnenej osoby za Objednávateľa. Nedodržanie tejto povinnosti sa považuje za podstatné porušenie Zmluvy.
2. Stavbyvedúci organizuje, riadi a koordinuje stavebné práce a iné činnosti na stavenisku a na stavbe a vedie o nich evidenciu v stavebnom denníku. Zhotoviteľ poveruje funkciou stavbyvedúceho č. 1..........................., a funkciou stavbyvedúceho č. 2 ................................
3. Stavbyvedúci je oprávnený
	1. určovať začatie a skončenie jednotlivých stavebných prác a iných činností na stavenisku a na stavbe,
	2. dávať pokyny týkajúce sa vykonávania stavebných prác, organizácie práce a pohybu osôb na stavenisku a na stavbe,
	3. preberať stavebné výrobky, zisťovať ich vhodnosť a určovať ich umiestnenie a uskladnenie na stavenisku,
	4. dávať príkazy na okamžité zastavenie stavebných prác a iných činností na stavenisku a na stavbe, ak sa vyskytla prekážka, pre ktorú je ich ďalšie vykonávanie neprípustné,
	5. koordinovať poradie stavebných prác,
	6. vykázať cudziu osobu zo staveniska a zo stavby.
4. Objednávateľ je povinný ustanoviť si osobu zodpovednú za stavebný dozor. Objednávateľ poveruje funkciou stavebného dozoru ....................
5. Osoba vykonávajúca stavebný dozor je povinná postupovať vždy v súlade s ust. § 46b zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
6. Osoba vykonávajúca stavebný dozor
	1. sleduje spôsob a postup uskutočňovania stavby tak, aby sa zaručila bezpečnosť a ochrana zdravia pri práci, riadna inštalácia a prevádzka technického vybavenia na stavbe, odborné ukladanie stavebných výrobkov a hmôt, vhodnosť ich použitia a odborné ukladanie strojov a zariadení; sleduje vedenie stavebného denníka,
	2. zodpovedá za súlad priestorovej polohy s dokumentáciou stavby, za dodržanie všeobecných technických požiadaviek na výstavbu a spoluzodpovedá za dodržanie podmienok rozhodnutí vydaných na uskutočnenie stavby, najmä územného rozhodnutia a stavebného povolenia,
	3. vplýva na odstránenie závad, ktoré na stavbe zistil; ak nemožno závady odstrániť v rámci výkonu stavebného dozoru, bezodkladne ich oznámi stavebnému úradu,
	4. je oprávnená po prerokovaní s Objednávateľom nariadiť Zhotoviteľovi zmeny tovarov, kvality a rozsahu prác, ktoré považuje podľa svojho názoru za nevyhnutné a primerané. Nariadenie akýchkoľvek zmien bude vykonané len na základe písomného príkazu stavebného dozoru.
7. Zhotoviteľ je na základe písomného príkazu osoby vykonávajúcej stavebný dozor povinný:
	1. zvýšiť alebo znížiť rozsah prác uvedených v Zmluve,
	2. nevykonať práce, ktoré stavebný dozor k nevykonaniu určí,
	3. zmeniť druh alebo kvalitu prác,
	4. zmeniť výšku, smer, plochu alebo rozmery ktorejkoľvek časti diela,
	5. zmeniť postup, termín vykonania prác alebo ich časti.
8. Zhotoviteľ nevykoná zmeny žiadnych prác bez písomného príkazu osoby vykonávajúcej stavebný dozor.
9. V prípade, ak považuje Zhotoviteľ pokyny osoby vykonávajúcej stavebný dozor za neoprávnené alebo neúčelné, je povinný svoje výhrady uviesť zápisom v stavebnom denníku. Pokyny osoby vykonávajúcej stavebný dozor musí na opätovné požiadanie Zhotoviteľ vykonať, pokiaľ nie sú v rozpore s príslušnými technologickými postupmi, alebo neodporujú právnym predpisom, alebo rozhodnutiam, nariadeniam prípadne iným pokynom miestnej alebo štátnej správy. Ak s takými prácami budú spojené ďalšie náklady, tieto znáša objednávateľ. Ak realizácia týchto prác ovplyvní postup prác súvisiaci s vykonávaním diela, Objednávateľ po predchádzajúcej dohode so Zhotoviteľom pristúpi na primeranú úpravu Zmluvy z dôvodu úpravy harmonogramu prác.
10. Pokiaľ osoba vykonávajúca stavebný dozor nariadi nevyhnutné zmeny, ktorých dôvodom bolo porušenie zmluvy zo strany Zhotoviteľa alebo jeho subdodávateľov, vykoná Zhotoviteľ nariadené práce na svoje vlastné náklady.
11. Vykonávaním autorského dohľadu je poverený zodpovedný projektant - zamestnanec autora Projektovej dokumentácie Ing. arch. Martin Kubovský, ktorý je za týmto účelom oprávnený kedykoľvek vstupovať na stavenisko.
12. Zhotoviteľ je povinný zabezpečiť prítomnosť technika BOZP počas realizácie stavby. Funkciou technika BOZP Zhotoviteľ poveruje.................................
13. Vykonávaním dozoru nad dodržiavaním podmienok vyplývajúcich z Pamiatkového zákona je poverený reštaurátor.......................
14. Vykonávaním funkcie garanta za sadové úpravy je poverený........................
15. Objednávateľ je oprávnený organizovať kontrolné dni na stavbe podľa potreby, za účasti Zhotoviteľa, osôb vykonávajúcej stavebný dozor, autorský dohľad, prípadne ďalších poverených osôb. Kontrolné dni budú zorganizované na základe výzvy Objednávateľa do 2 pracovných dní odo dňa doručenia výzvy Zhotoviteľovi, pokiaľ sa Zmluvné strany nedohodnú inak.

**Článok VII**

**Stavebný denník**

1. Zhotoviteľ je povinný odo dňa prevzatia staveniska viesť stavebný denník v slovenskom jazyku a to v origináli a dvoch kópiách.
2. Stavebný denník vedie stavbyvedúci od prvého dňa prípravných prác až do skončenia stavebných prác.
3. Počas pracovnej doby musí byť denník na stavbe trvalo prístupný.
4. Povinnosť viesť stavebný denník končí dňom odovzdania a prevzatia prác.
5. Záznamy v stavebnom denníku sú oprávnení robiť stavbyvedúci, prípadne ich zástupcovia a ich nadriadení, stavebný dozor a oprávnený projektant. Okrem nich sú oprávnení robiť záznam v stavebnom denníku osoba vykonávajúca dozor nad dodržiavaním podmienok vyplývajúcich z Pamiatkového zákona, osoba vykonávajúca stavebný dozor, osoba vykonávajúca štátny dozor, orgán štátneho stavebného dohľadu, prípadne ďalšie osoby podľa osobitného predpisu.
6. Ak stavbyvedúci alebo osoba vykonávajúca stavebný dozor do troch pracovných dní od doručenia stavebného denníka nepripojí svoje nesúhlasné písomné stanovisko k vykonaným zápisom, pokladá sa to za jeho súhlas s obsahom.

**Článok VIII**

**Prevzatie a odovzdanie diela**

1. Zhotoviteľ splní povinnosť vykonať Dielo jeho riadnym ukončením a odovzdaním Objednávateľovi v mieste plnenia v súlade s podmienkami dohodnutými v tejto Zmluve. Dielo sa bude odovzdávať a preberať ako celok. Zhotoviteľ je povinný Objednávateľovi písomne oznámiť minimálne 14 pracovných dní vopred pripravenosť na odovzdanie Diela s navrhovaným termínom odovzdania Diela. Objednávateľ potvrdí termín odovzdania Diela najneskôr 7 pracovných dní pred požadovaným termínom. Ak Objednávateľ s navrhovaným termínom nesúhlasí, navrhne iný termín, ktorý je Zhotoviteľ povinný potvrdiť najneskôr do 7 pracovných dní.
2. O odovzdaní a prevzatí Diela spíše Objednávateľ spoločne so Zhotoviteľom preberací protokol. Vzor preberacieho protokolu tvorí prílohu č. 9 tejto Zmluvy.
3. Protokol bude obsahovať najmä:
	1. zhodnotenie vykonaných prác,
	2. súpis zistených nedostatkov a nedorobkov nebrániacich užívaniu diela,
	3. dohodu o opatreniach potrebných na odstránenie zistených nedostatkov a vád diela a lehotách ich odstránenia,
	4. súpis odovzdaných dokladov,
	5. atesty a certifikáty výrobkov,
	6. kópiu stavebného denníka,
	7. doklad o likvidácii stavebného odpadu,
	8. predpísané skúšky a revízie,
	9. dátum a podpisy oprávnených zástupcov zmluvných strán.
4. Po odovzdaní a prevzatí Diela je Zhotoviteľ povinný v lehote do 14 dní odstrániť zo staveniska stroje, výrobné zariadenia a iný materiál, pokiaľ sa Zmluvné strany nedohodnú na inom termíne ich odstránenia. V prípade nedodržania termínu je Objednávateľ oprávnený požadovať zmluvnú pokutu vo výške 1000 Eur za každý aj začatý deň omeškania.
5. Po uplynutí lehoty uvedenej v bode 4 tohto článku je Zhotoviteľ oprávnený ponechať na stavenisku len stroje, zariadenia a materiál potrebné na odstránenie vád a nedorobkov, s ktorými Objednávateľ Dielo prevzal, ak termín na ich odstránenie je dlhší ako 14 dní. Ponechané stroje, zariadenia a materiál musí Zhotoviteľ umiestniť tak, aby neprekážali bezpečnej prevádzke (užívaniu Diela).

**Článok IX**

**Miesto a čas plnenia Zmluvy**

1. Miestom plnenia predmetu zmluvy je budova „A“ na Hurbanovej ulici v Žiline zapísaná na LV č. číslo 111 pre katastrálne územie Žilina.
2. Zhotoviteľ sa zaväzuje pri plnení predmetu zmluvy postupovať podľa Časového harmonogramu stavebných prác, ktorý tvorí prílohu č. 5 tejto Zmluvy.
3. Lehota na dokončenie stavby je do 21 mesiacov odo dňa odovzdania staveniska.
4. Zhotoviteľ je povinný bezodkladne písomne informovať Objednávateľa o vzniku akejkoľvek udalosti, ktorá môže mať vplyv na riadne a včasné zhotovenie Diela.
5. Nedodržanie termínu zhotovenia a odovzdania Diela Zhotoviteľom podľa bodu. 2 tohto článku z dôvodov na strane Zhotoviteľa má za následok uplatnenie sankcie voči Zhotoviteľovi vo forme zmluvnej pokuty v zmysle čl. XII. bod. 1 tejto Zmluvy.
6. V prípade, že Zhotoviteľ je v omeškaní s realizáciou Diela o viac ako 60 (slovom šesťdesiat) kalendárnych dní, považuje sa toto omeškanie za podstatné porušenie Zmluvy a Objednávateľ je oprávnený od Zmluvy odstúpiť.
7. Zhotoviteľ splní svoj záväzok zhotoviť Dielo jeho riadnym ukončením, vrátane odstránenia prípadných nedostatkov, a odovzdaním Diela objednávateľovi. Za ukončenie Diela sa považuje deň, kedy bol Zmluvnými stranami podpísaný protokol o odovzdaní a prevzatí diela podľa čl. VIII tejto zmluvy.
8. Ak po protokolárnom odovzdaní a prevzatí Diela budú zistené nedostatky Diela, je Zhotoviteľ povinný takéto nedostatky bezodkladne odstrániť na vlastné náklady v zmysle čl. XIV tejto Zmluvy.

Článok X

**Cena a platobné podmienky**

1. Cena za vykonanie Diela v rozsahu uvedenom v Článku III tejto Zmluvy je stanovená dohodou Zmluvných strán v zmysle § 3 zákona NR SR č. 18/1998 Z. z. o cenách v znení neskorších predpisov ako cena pevná, konečná a nemenná.
2. Cena predstavuje odplatu za splnenie všetkých zmluvných záväzkov Zhotoviteľa vyplývajúcich zo Zmluvy a pokrýva tiež všetky a akékoľvek interné či externé náklady alebo výdavky Zhotoviteľa na splnenie Zmluvy, t. j. na riadne a včasné vykonanie Diela. Cena sa môže zmeniť len v prípade zmeny Diela na žiadosť Objednávateľa, alebo v prípade odsúhlasených naviac prác, a to len v súlade s § 18 zákona o verejnom obstarávaní formou písomného dodatku.
3. Celková cena za predmet Zmluvy je ...................eur bez DPH (slovom...eur ), a ......................eur s DPH ..................... . Podrobný rozpočet zmluvnej ceny tvorí Prílohu č. 2 – Ocenený Výkaz výmer tejto Zmluvy.
4. Zálohy a preddavky na účely úhrady Ceny alebo jej časti sa neposkytujú.
5. Právo fakturovať vzniká Zhotoviteľovi po uplynutí každého mesiaca realizácie Diela, na základe skutočne vykonaných stavebných prác. Zhotoviteľ vystaví faktúru 15. deň mesiaca nasledujúceho po mesiaci za ktorý je faktúra vystavená. Súčasťou faktúry je súpis vykonaných prác, kópia stavebného denníka, fotodokumentácia vykonaných stavebných prác a zisťovací protokol o vykonaných stavebných prácach (Krycí list).
6. Podkladom pre úhradu Ceny je faktúra vystavená Zhotoviteľom po vzniku nároku Zhotoviteľa na zaplatenie Ceny a doručená Objednávateľovi, ktorá okrem náležitostí vyžadovaných príslušnými všeobecne záväznými právnymi predpismi obsahuje aj tieto náležitosti: obchodné meno a sídlo, IČO, DIČ Zhotoviteľa, meno, sídlo, IČO, DIČ Objednávateľa, číslo Zmluvy, číslo faktúry, deň odoslania a deň splatnosti faktúry, označenie finančného ústavu a číslo účtu, na ktorý má byť platba poukázaná, výšku ceny bez dane, sadzbu dane, fakturovanú sumu celkom vrátane DPH, miesto a názov diela, dátum a rozsah vykonaných prác a dodávok uvedených v súpise prác, ktorý bude odsúhlasený stavebným dozorom Objednávateľa a bude neoddeliteľnou súčasťou faktúry, číslo tejto zmluvy, názov projektu, ITMS kód 2014+ projektu, podpis oprávnenej osoby.
7. Zhotoviteľ berie na vedomie, že predmet Zmluvy je financovaný z prostriedkov EÚ a z vlastných prostriedkov Objednávateľa. Zhotoviteľ berie na vedomie, že uvedené financovanie platieb z prostriedkov EÚ je časovo a administratívne náročné. Zhotoviteľ zároveň súhlasí a vyhlasuje, že lehota splatnosti nie je v hrubom nepomere k právam a povinnostiam vyplývajúcim z tejto Zmluvy.
8. Faktúra musí byť doručená Objednávateľovi na adresu jeho sídla uvedenú v záhlaví tejto Zmluvy, alebo inú adresu na tento účel písomne oznámenú Zhotoviteľovi.
9. Faktúra bude splatná v lehote 60 dní odo dňa jej doručenia Objednávateľovi.
10. Objednávateľ je oprávnený namietať vecnú a formálnu správnosť a úplnosť faktúry či jej povinných príloh najneskôr do dňa splatnosti predmetnej faktúry Objednávateľovi vrátením faktúry s uvedením konkrétnych formálnych či vecných výhrad Objednávateľa voči predmetnej faktúre. Ak Objednávateľ vráti faktúru Zhotoviteľovi doručením opravenej faktúry Zhotoviteľa začína plynúť nová lehota splatnosti faktúry.
11. Objednávateľ si splní svoj záväzok zaplatiť Cenu bankovým prevodom v prospech účtu Zhotoviteľa, ktorý je uvedený v Zmluve. Za deň zaplatenia fakturovanej sumy sa považuje deň pripísania peňažnej sumy na bankový účet Zhotoviteľa.
12. Objednávateľ je oprávnený nevyplatiť Zhotoviteľovi z každej faktúry sumu vo výške 10 % z fakturovanej čiastky bez DPH, ktorá bude slúžiť ako zábezpeka záväzku Zhotoviteľa odovzdať dielo Objednávateľovi riadne a včas, bez vád a nedorobkov (zádržné) (ďalej len ako „zábezpeka“). Zábezpeka bude vyplatená Zhotoviteľovi na základe Preberacieho protokolu o odovzdaní a prevzatí Diela bez vád a nedorobkov alebo na základe protokolu o odstránení vád a nedorobkov Diela podpísaného oboma Zmluvnými stranami.

**Článok XI**

**Osobitné ustanovenia o Zákazkách financovaných z fondov EÚ**

1. Zhotoviteľ sa zaväzuje strpieť výkon kontroly/auditu súvisiaceho s poskytnutím Plnenia kedykoľvek počas platnosti a účinnosti príslušnej Zmluvy o poskytnutí nenávratného finančného príspevku uzavretej Objednávateľom ako prijímateľom nenávratného finančného príspevku za účelom financovania predmetného Plnenia a to zo strany oprávnených osôb na výkon kontroly/auditu v zmysle príslušných právnych predpisov SR a EÚ, najmä zákona č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov, zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a príslušnej Zmluvy o poskytnutí nenávratného finančného príspevku a jej príloh vrátane Všeobecných zmluvných podmienok pre také Zmluvy a poskytnúť týmto orgánom riadne a včas všetku potrebnú súčinnosť. Porušenie tejto povinnosti Zhotoviteľa je podstatným porušením Zmluvy, ktoré oprávňuje Objednávateľa od Zmluvy odstúpiť.
2. Zmluvné strany berú na vedomie a rešpektujú, že Zákazka financovaná z fondov EÚ, bude predmetom kontroly verejného obstarávania zo strany príslušného oprávneného orgánu. Ak výsledok predmetnej kontroly nebude kladný, alebo oprávnené orgány odhalia akúkoľvek nezrovnalosť, je ktorákoľvek zo Zmluvných strán oprávnená od Zmluvy odstúpiť.
3. Za okolnosti vylučujúce zodpovednosť sa považuje tiež konanie, resp. nekonanie a omeškanie príslušného riadiaceho orgánu, sprostredkovateľského orgánu, orgánov kontroly a auditu, Európskej komisie a iných orgánov riadenia a kontroly poskytovania financovania prostredníctvom fondov EÚ, ktoré má za následok omeškanie platieb zo strany Objednávateľa Zhotoviteľovi.

**Článok XII**

**Zodpovednosť za škodu a okolnosti vylučujúce zodpovednosť**

1. Zmluvné strany si vzájomne zodpovedajú za škody vzniknuté dôsledkom porušenia ich povinností zo Zmluvy a zo zákona.
2. Nárok na náhradu škody nevzniká oprávnenej strane ak povinná strana preukáže, že k porušeniu jej zákonnej alebo zmluvnej povinnosti došlo v dôsledku okolností vylučujúcich zodpovednosť.
3. Za okolnosti vylučujúce zodpovednosť sa považuje prekážka, ktorá nastala nezávisle od vôle povinnej strany a bráni jej v splnení jej povinnosti, ak nemožno rozumne predpokladať, že by povinná strana túto prekážku alebo jej následky odvrátila alebo prekonala, a ďalej, že by v čase vzniku záväzku túto prekážku predvídala. Zodpovednosť však nevylučuje prekážka, ktorá vznikla až v čase, keď povinná strana bola v omeškaní s plnením svojej povinnosti, alebo vznikla z jej hospodárskych pomerov. Účinky vylučujúce zodpovednosť sú obmedzené iba na dobu, dokiaľ trvá prekážka, s ktorou sú tieto účinky spojené.
4. Poškodená strana, resp. oprávnená strana nemá nárok na náhradu škody, ak nesplnenie povinnosti povinnej strany bolo spôsobené okolnosťou vylučujúcou zodpovednosť, porušením povinností poškodenou stranou alebo nedostatkom súčinnosti, na ktorú bola poškodená strana povinná.
5. Zmluvná strana, ktorá porušuje svoju povinnosť, alebo ktorá s prihliadnutím na všetky okolnosti má vedieť alebo mohla vedieť, že poruší svoju povinnosť, je povinná oznámiť druhej Zmluvnej strane povahu prekážky, ktorá jej bráni alebo bude brániť v plnení jej povinnosti ako aj o jej dôsledkoch tohto porušenia, a to písomne bez zbytočného odkladu po tom, čo sa o prekážke dozvedela, alebo pri náležitej starostlivosti mohla dozvedieť.
6. Zmluvná strana, ktorej bezprostredne hrozí škoda, je povinná s prihliadnutím na okolnosti prípadu vykonať všetky opatrenia na odvrátenie škody alebo na jej zmiernenie. Zmluvná strana, ktorá bezprostrednú hrozbu škody spôsobila, musí nahradiť náklady, ktoré vznikli druhej Zmluvnej strane pri odvracaní bezprostredne hroziacej škody alebo pri zmiernení jej následkov.

**Článok XIII**

**Zodpovednosť za vady diela a záruka**

1. Zhotoviteľ zodpovedá za to, že Dielo bude vykonané riadne, včas, bez vád, podľa pokynov Objednávateľa, podľa podmienok a požiadaviek uvedených v tejto Zmluve a jej príloh a v platnými právnymi predpismi a technickými normami platnými v Slovenskej republike.
2. V prípade omeškania Zhotoviteľa s dokončením Diela, alebo jeho jednotlivých častí, má Objednávateľ právo na zmluvnú pokutu vo výške 0,05 % z celkovej ceny za každý deň omeškania.
3. Zhotoviteľ zodpovedá za nedostatky, ktoré má Dielo v čase jeho odovzdávania Objednávateľovi a počas záručnej doby.
4. Záručná doba je 5 rokov a začína plynúť dňom protokolárneho odovzdania a prevzatia dokončeného Diela podľa čl. VIII tejto Zmluvy.
5. Počas záručnej doby je Zhotoviteľ povinný bezplatne odstrániť vady Diela, o ktorých ho Objednávateľ písomne informoval.
6. Zhotoviteľ je povinný začať s odstraňovaním nedostatkov Diela bezodkladne po uplatnení oprávnenej reklamácie a zistené nedostatky na vlastné náklady odstrániť v čo najkratšom technicky možnom čase podľa písomnej dohody zmluvných strán, najneskôr však do 10 dní od uplatnenia reklamácie.
7. Za každý deň omeškania s odstránením vád má Objednávateľ nárok na zmluvnú pokutu vo výške 0,05 z celkovej ceny.
8. Zhotoviteľ nebude v omeškaní, ak povinnosti podľa tejto Zmluvy nemohol riadne a včas splniť pre okolnosti, ktoré po uzavretí tejto Zmluvy vznikli v dôsledku ním nepredvídateľných a neodvrátiteľných skutočností mimoriadnej povahy (vyššia moc) – lehoty Zhotoviteľa podľa tejto Zmluvy sa predĺžia o dobu zodpovedajúcu dobe trvania takýchto okolností.
9. Zhotoviteľ sa zaväzuje zaplatiť zmluvnú pokutu vyúčtovanú v súlade s bodom 1 a 2 tohto článku Objednávateľovi na jeho bankový účet uvedený v záhlaví Zmluvy, a to najneskôr do 15 dní po doručení výzvy na jej úhradu. Objednávateľ je oprávnený započítať svoje pohľadávky voči Zhotoviteľovi vzniknuté na základe tejto zmluvy jednostranným právnym úkonom s pohľadávkami Zhotoviteľa voči Objednávateľovi.
10. Zhotoviteľ vyhlasuje, že povinnosti Zhotoviteľa vyplývajúce z tohto článku nie sú v hrubom nepomere k právam a povinnostiam vyplývajúcim z tejto Zmluvy.

**Článok XIV**

**Trvanie a ukončenie zmluvy**

1. Zmluva je uzatvorená na dobu určitú – na 21 mesiacov odo dňa odovzdania staveniska Zhotoviteľovi v súlade s bodom 3 čl. V tejto Zmluvy.
2. Zmluva môže zaniknúť okrem riadneho splnenia všetkých práv a povinností Zmluvných strán z nej vyplývajúcich, na základe dohody Zmluvných strán alebo spôsobmi uvedenými v zákone a v tejto Zmluve.
3. Objednávateľ je oprávnený od Zmluvy odstúpiť ak:
4. Zhotoviteľ poruší svoju povinnosť podľa Zmluvy podstatným spôsobom,
5. Zhotoviteľ poruší svoju povinnosť podľa Zmluvy iným než podstatným spôsobom, a takéto porušenie nenapraví ani v dodatočnej primeranej lehote na nápravu, poskytnutej Objednávateľom,
6. tak Zmluva uvádza v iných ustanoveniach,
7. je alebo v dobe najneskôr troch rokov pred uzavretím Zmluvy bol so Zhotoviteľom v súdnom, alebo právnom spore nesúvisiacom so Zmluvou alebo Objednávateľ v tejto dobe odstúpil od Zmluvy uzatvorenej so Zhotoviteľom alebo Zmluvu vypovedal z dôvodu jej porušenia Zhotoviteľom,
8. v rámci kontroly verejného obstarávania Zákazky, na základe ktorej došlo k uzavretiu tejto zmluvy, bolo konštatované porušenie zákona,
9. Zhotoviteľ neodôvodnene odmietne, alebo zanedbá plnenie záväzného pokynu Objednávateľa v súlade s touto Zmluvou,
10. Zhotoviteľ postúpi svoje práva zo Zmluvy alebo uzatvorí Zmluvu o subdodávke v rozpore s podmienkami tejto Zmluvy,
11. Zhotoviteľ poskytne Objednávateľovi vedome nepravdivé a zavádzajúce informácie, resp. neposkytne informácie v súlade s touto Zmluvou,
12. na majetok Zhotoviteľa je vyhlásený konkurz, konkurzné konanie bolo zastavené pre nedostatok majetku alebo je Zhotoviteľovi povolená reštrukturalizácia,
13. Zhotoviteľ vstúpi do likvidácie, preruší alebo iným ako vyššie uvedeným spôsobom skončí svoju podnikateľskú činnosť,
14. Zhotoviteľ predá svoj podnik alebo časť podniku a podľa Objednávateľa sa tým zhorší vymožiteľnosť práv a povinností zo Zmluvy,
15. Zhotoviteľ v procese verejného obstarávania alebo udeľovania grantov financovaných z rozpočtu Európskej únie je prehlásený za subjekt, ktorý vážne porušil zmluvu tým, že si neplní svoje zmluvné povinnosti,
16. u Zhotoviteľa prebehla zmena kontroly, organizačná zmena, zmena právnej formy, zmena štatutárnych orgánov a tieto zmeny nie sú pre Objednávateľa konajúc rozumne a odôvodnene akceptovateľné,
17. okolnosti vylučujúce zodpovednosť Zhotoviteľa trvajú viac ako 60 dní,
18. Zhotoviteľ stratí iné právne alebo vecné predpoklady na riadne plnenie Zmluvy.
19. Zhotoviteľ je oprávnený od Zmluvy odstúpiť ak:
20. Objednávateľ poruší svoju povinnosť podľa Zmluvy podstatným spôsobom,
21. Objednávateľ poruší svoju povinnosť podľa Zmluvy iným než podstatným spôsobom, a takéto porušenie nenapraví ani v dodatočnej primeranej lehote na nápravu, poskytnutej Zhotoviteľom,
22. u Zhotoviteľa existujú zákonné dôvody pre odmietnutie vykonania diela,
23. je alebo v dobe najneskôr troch rokov pred uzavretím Zmluvy bol s Objednávateľom v súdnom, alebo právnom spore alebo Zhotoviteľ v tejto dobe odstúpil od zmluvy uzatvorenej s Objednávateľom alebo zmluvu vypovedal z dôvodu jej porušenia Objednávateľom,
24. by vykonaním diela bol alebo mohol byť porušený zákon,
25. v rámci kontroly verejného obstarávania Zákazky, na základe ktorej došlo k uzavretiu Zmluvy, bolo konštatované porušenie zákona,
26. okolnosti vylučujúce zodpovednosť Objednávateľa trvajú viac ako 60 dní.
27. Pre účely Zmluvy sa porušenie povinnosti Zmluvnej strany považuje za podstatné, v prípade ak:
	1. také porušenie Zmluva za podstatné porušenie vyslovene označuje, alebo
	2. ak strana porušujúca Zmluvu vedela v čase uzavretia Zmluvy alebo v tomto čase bolo rozumné predvídať s prihliadnutím na účel Zmluvy, ktorý vyplynul z jej obsahu alebo z okolností, za ktorých bola Zmluva uzavretá, že druhá strana nebude mať záujem na plnení povinností pri takom porušení Zmluvy.
28. Odstúpenie musí mať písomnú formu, účinné je dňom jeho doručenia druhej Zmluvnej strane. Odstúpením od Zmluvy Zmluva zaniká ku dňu doručenia oznámenia jednej zmluvnej strany o odstúpení od Zmluvy druhej Zmluvnej strane. Týmto dňom zanikajú všetky práva a povinnosti zmluvných strán vyplývajúce z tejto Zmluvy, okrem nárokov na náhradu škody a nárokov na vyrovnanie zmluvných alebo zákonných záväzkov.
29. Po odstúpení od Zmluvy ktoroukoľvek stranou si zmluvné strany vzájomne vrátia všetky poskytnuté plnenia, ak je to účelné a možné, pokiaľ sa nedohodnú inak. V prípade, že vrátenie už vykonaných častí diela je nemožné, alebo neúčelné, je Objednávateľ povinný Zhotoviteľovi uhradiť cenu za časť vykonaného diela.
30. Zhotoviteľ je v nadväznosti na odstúpenie od Zmluvy povinný poskytnúť Objednávateľovi maximálnu možnú súčinnosť za účelom výkonu práv a povinností Objednávateľa, najmä predložiť Objednávateľovi všetky podklady a informácie slúžiace na vyúčtovanie plnení Zmluvy.
31. Objednávateľ môže Zmluvu kedykoľvek počas jej trvania písomne vypovedať aj bez udania dôvodu.

Výpoveď musí byť daná v písomnej forme a doručená Zhotoviteľovi na adresu uvedenú v záhlaví tejto Zmluvy. Za platné doručenie sa považuje aj vrátenie zásielky, ktorú si jej adresát neprevzal, pričom v takom prípade sa za deň doručenia považuje deň vrátenia nedoručenej zásielky odosielateľovi. Výpovedná lehota je mesačná a začína plynúť prvým dňom mesiaca nasledujúceho po mesiaci v ktorom bola výpoveď doručená. Ku dňu účinnosti výpovede zaniká záväzok Zhotoviteľa vykonávať Dielo podľa tejto Zmluvy. Ak by týmto vznikla Objednávateľovi škoda, je Zhotoviteľ povinný ho upozorniť, aké opatrenia treba urobiť na jej odvrátenie.

**Článok XV**

**Komunikácia Zmluvných strán**

1. Všetky dokumenty, oznámenia, žiadosti, správy, výzvy, požiadavky a ostatné písomnosti určené zmluvnej strane (ďalej len „písomnosti“) musia byť doručené, ak táto Zmluva neustanovuje inak:
2. formou e-mailu, pri bežnej komunikácii zaslaním spätného potvrdzujúceho e-mailu príjemcom, pričom za spätný potvrdzujúci e-mail príjemcu sa nepovažuje správa automaticky vygenerovaná systémom, ale slovné potvrdenie prevzatia. Prijímajúca Zmluvná strana je povinná doručiť odosielajúcej Zmluvnej strane potvrdenie o prijatí e-mailu do 48 (štyridsaťosem) hodín, inak sa bude takýto email považovať za nedoručený. Pre potreby doručovania prostredníctvom elektronickej pošty (e–mail) sa použije nižšie uvedená adresa Zmluvnej strany, pokiaľ príslušná Zmluvná strana neurčí inak;

Zodpovedná kontaktná osoba Objednávateľa v technických veciach: stavebný dozor ....... ...........................................

Zodpovedná kontaktná osoba v zmluvných veciach: ..............................

Zodpovedná kontaktná osoba *Zhotoviteľa: (meno, priezvisko, mailová adresa)*

1. poštou, kuriérom alebo v prípade osobného doručovania, doručením písomnosti adresátovi s tým, že v prípade doručovania prostredníctvom pošty musí byť písomnosť zaslaná doporučene s doručenkou preukazujúcou doručenie na adresu príslušnej zmluvnej strany. V prípade doručovania inak ako poštou, je možné písomnosť doručovať aj na inom mieste ako na adrese príslušnej zmluvnej strany, ak sa na tomto mieste zmluvná strana v čase doručenia zdržuje. Za doručenú písomnosť v súvislosti s touto zmluvou druhej strane sa považuje: osobné doručenie písomnosti druhej strane, ktorá je povinná potvrdiť prevzatie písomnosti, k doručeniu môže dôjsť priamo oprávnenou osobou strany alebo prostredníctvom kuriéra, a to oprávnenej osobe druhej strany; ak strana odmietne prevziať písomnosť, považuje sa táto písomnosť za doručenú odmietnutím jej prevzatia, alebo zaslanie písomnosti ako doporučenej poštovej zásielky prostredníctvom pošty; v prípade, ak sa zaslaná zásielka vráti späť ako nedoručená z akéhokoľvek dôvodu, sa táto považuje za doručenú dňom jej vrátenia.
2. Každá komunikácia týkajúca sa platnosti alebo účinnosti Zmluvy, jej zániku či zmeny musí byť písomná a doručovaná výhradne poštou ako doporučená zásielka, kuriérom alebo osobne.
3. Objednávateľ a Zhotoviteľ sa zaväzujú bezodkladne oznámiť druhej Zmluvnej strane akúkoľvek zmenu svojich kontaktných údajov uvedených v záhlaví tejto Zmluvy.
4. Jazyk Zmluvy a celej písomnej komunikácie medzi Objednávateľom a Zhotoviteľom, ako aj a tretími osobami v súvislosti so Zmluvou, je slovenský jazyk, ak Zmluva vyslovene neuvádza, alebo sa Zmluvné strany nedohodnú inak.
5. Pre vylúčenie pochybností, oznámenie o zmene kontaktných údajov, najmä mien osôb, elektronickej pošty, telefonických kontaktov, sa nepovažuje za zmenu Zmluvy resp. jej príloh.

**Článok XVI**

**Subdodávatelia**

1. Zhotoviteľ je oprávnený zveriť časť Plnenia tretej osobe (subdodávateľovi) iba v rozsahu uvedenom v Prílohe č. 9 tejto Zmluvy.
2. Každý subdodávateľ musí mať oprávnenie poskytnúť Plnenie k tej časti predmetu zákazky, ktorú má subdodávateľ plniť.
3. Pri poskytnutí Plnenia prostredníctvom subdodávateľov je Zhotoviteľ plne zodpovedný voči Objednávateľovi za včasné a riadne poskytnutie Plnenia akoby ho vykonával sám.
4. V prípade, ak Zhotoviteľ zverí časť poskytnutia Plnenia inému subdodávateľovi ako uviedol v Prílohe č. 9 tejto Zmluvy, je povinný oznámiť Objednávateľovi každého takéhoto subdodávateľa minimálne 5 (slovom: päť) pracovných dní pred zmenou subdodávateľa.
5. Zároveň každý takýto subdodávateľ, ktorý má povinnosť zapisovať sa do registra partnerov verejného sektora v súlade s § 11 ZVO, musí byť zapísaný v registri partnerov verejného sektora.
6. Objednávateľ odmietne subdodávateľa písomným oznámením Zhotoviteľovi zaslaným do 5 (slovom: piatich) pracovných dní odo dňa doručenia oznámenia o zmene subdodávateľa v prípade, ak:
7. subdodávateľ nemá oprávnenie poskytnúť Plnenie k tej časti predmetu Zákazky, ktorú má subdodávateľ plniť,
8. poskytne nepravdivé alebo skreslené informácie,
9. nie je zapísaný v registri partnerov verejného sektora, ak má povinnosť zapisovať sa do registra partnerov verejného sektora,
10. existuje dôvodné podozrenie na konflikt záujmov.
11. Subdodávateľ môže začať poskytovať Plnenie iba po písomnom odsúhlasení Objednávateľom. Zhotoviteľ je zároveň povinný zabezpečiť, aby subdodávateľ nezadal ďalšiemu subdodávateľovi žiadne plnenie na vykonaní časti Zákazky jemu zadanej Zhotoviteľom.
12. Zhotoviteľ alebo jeho subdodávateľ v súlade s § 11 ZVO, ktorí majú povinnosť zapisovať sa do registra partnerov verejného sektora, musia byť platne zapísaní v registri partnerov verejného sektora počas celej platnosti Dohody.

**Článok XVII**

**Záverečné ustanovenia**

1. Táto Zmluva nadobúda platnosť dňom jej podpísania štatutárnymi zástupcami oboch Zmluvných strán a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Ak sa do troch mesiacov od uzavretia Zmluvy Zmluva nezverejní platí, že k uzavretiu Zmluvy nedošlo.
2. Zmluvné strany sa dohodli, že Zmluva a právne vzťahy ňou založené a s nimi súvisiace sa budú spravovať právnym poriadkom Slovenskej republiky, predovšetkým zákonom č. 513/1991 Zb. Obchodný zákonník v znení neskorších predpisov.
3. Na záväzkový vzťah z tejto Zmluvy sa nepoužijú (všeobecné) obchodné podmienky žiadnej zo Zmluvných strán.
4. Zmluvné strany sa dohodli, že prípadné spory vyplývajúce zo Zmluvných vzťahov tejto Zmluvy budú riešiť predovšetkým osobným rokovaním a až následne súdnou cestou, vecne príslušným súdom je všeobecný súd v mieste sídla Objednávateľa, ak príslušné všeobecne záväzné právne predpisy týkajúce sa občianskeho súdneho konania neustanovujú kogentne inak.
5. Žiadna zo Zmluvných strán nie je oprávnená bez predchádzajúceho písomného súhlasu druhej Zmluvnej strany postúpiť akékoľvek svoje práva alebo povinnosti vyplývajúce zo Zmluvy na tretiu stranu.
6. Ak sa zistí, že niektoré z ustanovení tejto Zmluvy je neplatné alebo neúčinné, neplatnosť alebo neúčinnosť ustanovenia nebude mať za následok neplatnosť alebo neúčinnosť ďalších ustanovení Zmluvy, ani samotnej Zmluvy. Zmluvné strany sa zaväzujú, že neplatné alebo neúčinné ustanovenie bez zbytočného odkladu nahradia tak, aby bol v čo najväčšom možnom rozsahu dosiahnutý účel, ktorý v čase uzavretia tejto Zmluvy sledovali neplatným alebo neúčinným ustanovením. Obdobne budú Zmluvné strany postupovať aj v prípade, ak sa zistí, že niektoré z ustanovení tejto Zmluvy je nevykonateľné.
7. Túto Zmluvu možné meniť a dopĺňať len formou písomných dodatkov podpísaných oboma Zmluvnými stranami.
8. Zmluva sa podpisuje v piatich rovnopisoch, pričom Objednávateľ obdrží tri vyhotovenia a Zhotoviteľ obdrží dve vyhotovenia.
9. Zmluvné strany vyhlasujú, že Zmluvu uzatvorili slobodne a vážne, nie v tiesni a ani za inak nápadne nevýhodných podmienok, jej obsahu porozumeli a preto ju po jej prečítaní na znak súhlasu vlastnoručne podpisujú.
10. Neoddeliteľnou súčasťou tejto Zmluvy sú nasledujúce prílohy:

Príloha č. 1 – Opis predmetu zákazky

Príloha č. 2 – Projektová dokumentácia,

Príloha č. 3 – Ocenený Výkaz výmer spolu s návrhom na plnenie kritérií,

Príloha č. 4 – Produktové listy použitých materiálov, prípadne Zhotoviteľom navrhovaných ekvivalentov

Príloha č. 5 – Časový harmonogramom stavebných prác,

Príloha č. 6 – Stavebné povolenie, ktorého súčasťou je Projekt pamiatkovej obnovy, Zmena stavebníka, Predĺženie stavebného povolenia

Príloha č. 7 – Protokol o odovzdaní a prevzatí staveniska

Príloha č. 8 – Preberací protokol

Príloha č. 9 – Vyhlásenie o subdodávateľoch

Príloha č. 10 – Potvrdenie o uzavretí poistenia zodpovednosti za škodu

|  |  |  |  |
| --- | --- | --- | --- |
| V Bratislave, dňa Objednávateľ:..........................................................prof. PharmDr. Ján KYSELOVIČ, CSc. generálny riaditeľ CVTI SR |  |  | V .................................., dňaZhotoviteľ:..........................................................meno,funkcia |